Dispuut met Kumba Iron Ore verklaar | Maroela Media
Mpho Phakedi, tesourier-generaal van die NUM (Foto: NUM/ANA)
Die National Union of Mineworkers (NUM) het Woensdag gesê hy het 'n dispuut met Kumba Iron Ore verklaar by die Kommissie vir Versoening, Bemiddeling en Arbitrasie (KVBA).
NUM eis 'n verhoging van minstens 8% vir die laagsbetaalde werkers en 6,5% vir die hoogsbetaalde werkers.
Die vakbond en die maatskappy is in ooreenstemming met die verhogings, maar 'n twispunt is Kumba se voornemens om weg te doen met 'n beleid van 120 dae siekverlof vir werkers, het NUM in 'n verklaring gesê. "Pogings om die maatskappy te oorreed om die kwessie anders te benader, was nie suksesvol nie en dit maak die kwessie die enigste struikelblok om die loonooreenkoms te onderteken."
Die vakbond het gesê hy is van mening dat die ooreenkoms onderteken moet word en dat die maatskappy se eis in 'n afsonderlike proses hanteer moet word. "Ons voel dit is onregverdig teenoor ons as werkers dat ons, om beter salarisse en werkstoestande te kry, iets moet weggee wat reeds aan ons behoort. Dit lyk of die oorlogslyn getrek is. Die NUM bly onwrikbaar en ons sal tot die bitter einde bly baklei vir ons lede se eise."
Mpho Phakedi, tesourier-generaal en hoof-onderhandelaar by die NUM, het gesê die vakbond is steeds gretig om 'n vriendskaplike oplossing te vind. "Werkers het reeds ingestem tot baie kompromieë, insluitend die salarisverhogings en behuisingstoelaes en ons het selfs eise laat vaar soos 'n verhoging in die pensioenfonds en 'n driejaarooreenkoms," het hy bygevoeg. "Met al hierdie toegewings en pogings bly [Kumba] weier om hul deel te bring."
Kumba Iron Ore NUM
Maak toe , verkoop die laaste ding , en dan kan die werkers vir hul hanteerders vra hoe hulle gaan leef . Punt
Ek het self vir Kumba gewerk. Dis een vd bes betaalde myn maaatskappye in SA. Die vakbonde se eise is totaal onrealisties en NUM is een vd grootste cry babies wat ook maklik tot geweld oorgaan. Wees bly julle het nog werk in tye soos hierdie.